1960ના દાયકામાં શરૂ થયેલ વધુ અનાજ ઉગાડવાની ઝુંબેશના પરિણામે દેશનાં ઘણાં જંગલોને ખેતીલાયક જમીનોમાં ફેરવવામાં આવ્યાં હતાં. તે સમયે પેરિયારનાં જંગલોનો પણ ખાતમો થઈ જાત પરંતુ સદનસીબે પર્યાવરણનું સંરક્ષણ થવું જોઈએ તેવું માનનારા થોડા લોકોના પ્રબળ વિરોધને કારણે આ અદ્દભુત જંગલ બચી ગયું છે. કેરળ ટુરિઝમ તેની પ્રચાર ઝુંબેશમાં કેરળને ‘ગોડ્સ ઔન કન્ટ્રી’ (ઈશ્વરની પોતાની ભૂમિ) તરીકે ઓળખાવે છે. જો કેરળ ભગવાનનો પોતાનો પ્રદેશ છે તો પેરિયાર ભગવાનના મુકુટની મધ્યે ઝળહળતો હીરો છે ! 777 ચોરસ કિલોમીટર વિસ્તારમાં પથરાયેલ આ અરણ્ય સમુદ્રની સપાટીથી 900થી 2000મીટરની ઊંચાઈએ સ્થિત છે. શિવગિરિમલાઈ પર્વતમાળાના આ જંગલમાં વાઘ (આશરે 35), ગૌર, સાબર, ઢોલ નામે ઓળખાતા જંગલી કૂતરા, નિલગિરિ ત્હારના નામે ઓળખાતી બકરીઓ, 243 જુદી જુદી જાતનાં પક્ષીઓ, 49 સસ્તન જાતિનાં પ્રાણીઓ, 28 જાતનાં સરિસૃપો, 112 જાતનાં પગંતિયાં અને 22 જાતની માછલીઓ વસે છે. પરંતુ પેરિયારના જંગલનો ખરો રાજા તો હાથી છે. અહીં નાનામોટા થઈને કુલ 750 હાથી છે ! આ પ્રાણી તેના કુદરતી વાતાવરણમાં સ્વચ્છંદે મહાલતો, આરોગતો, આળોટતો, સ્નાનની મઝા લૂંટતો જોવા મળે તો તે જિંદગીભર ન ભૂલાય તેવો અનુભવ બની રહે છે. કેરળ ટુરિઝમ ડેવલપમેન્ટ કોર્પોરેશન દ્વારા ચલાવવામાં આવતી બે કલાકની બોટ સર્વિસની ટિકિટ રૂ. 25ની છે. દિવસ દરમ્યાન આ બોટની પાંચ ટૂર યોજાય છે જે સવારે સાત, સાડા નવ, સાડા અગિયાર તથા બપોરે બે અને ચાર વાગ્યે ઊપડે છે. જંગલ ખાતાની પ્રમાણમાં જૂની બોટ પણ સવારે સાત સિવાય ચાર વખત પ્રવાસ કરાવે છે. વાઈલ્ડલાઈફ જોવાની શક્યતા પ્રથમ અને છેલ્લી ટ્રીપમાં વધુ રહે છે. તમે ઈચ્છો તો પોતાની બોટ પણ ભાડે કરી શકો છો. વિડિયો કેમેરા માટે રૂ. 25ની ટિકિટ અલગથી લેવાની રહે છે. બોટમાં એડવાન્સ બુકિંગ થતું નથી માટે વેળાસર પહોંચવું હિતાવહ છે. અન્યથા નિરાશ થવાની શક્યતા રહે છે.